ร้านภูฟ้าเป็นหนึ่งในโครงการในพระราชดำริของสมเด็จพระเทพฯ โดยเป็นสถานที่จำหน่ายผลิตภัณฑ์ของโครงการต่างๆ ที่ทรงจัดตั้งขึ้นเพื่อสร้างอาชีพให้กับประชาชน ร้านภูฟ้ามีหลายสาขาด้วยกันค่ะ หากจะนึกถึงร้านภูฟ้าสำหรับเราแล้วก็เป็นสถานที่ที่ต้องไปซื้อเสื้อต้อนรับปีใหม่ทุกปี ถัดจากนั้นก็จะนึกถึงขนมอร่อยๆ ภายในร้านค่ะ 

ร้านภูฟ้าสาขาสยามดิสคัฟเวอรี่เป็นสาขาที่แวะไปอุดหนุนบ่อยที่สุด ร้านตั้งอยู่บริเวณชั้นสอง บริเวณเหนือร้านนารายาค่ะ ซึ่งร้านนี้มีจำหน่ายทั้งเสื้อ ผลิตภัณฑ์จากโครงการจากชุมชนต่างๆ นม (อยากบอกทุกคนให้มาซื้อนมข้นหวานของภูฟ้าไปกินมากๆ ค่ะ เพราะเหมือนจะเหลือที่นี่เป็นที่สุดท้ายแล้วที่ผลิตนมข้นหวานโดยใช้นมจริงๆ ไม่ได้ใช้ไขมันพืชดัดแปลง) ขนม และเครื่องดื่ม

ร้านภูฟ้าสาขานี้มีที่นั่งสำหรับดื่มกาแฟและกินขนมด้วยนะคะ ส่วนสำหรับเราแล้วมักจะแวะไปซื้อขนมกลับไปกินฟินๆ ที่บ้านค่ะ ขนมของสาขานี้มีทั้งแซนด์วิช สลัดผัก (เอ๊ะ มันไม่ใช่ขนมนี่!) บราวนี่ อาลัว ขนมไทยต่างๆ กล้วยหอมอบ ฯลฯ หลากหลายชนิดสลับสับเปลี่ยนกันไปค่ะ

+ บาเยีย (65 บาท)
บาเยียเป็นอาหารว่างบนโต๊ะเสวยของสมเด็จพระเทพฯ พระองค์โปรดให้นำบาเยียมาจำหน่ายในร้านภูฟ้าค่ะ ทำด้วยถั่วเขียว หอมแดง ขิง กระเทียม เกลือ พริกไทย และเครื่องเทศทำให้บาเยียมีรสเหมือนของคาว ก่อนกินให้นำไปอุ่นก่อนเพื่อให้บาเยียอร่อยขึ้น สำหรับบาเยียร้านภูฟ้ากลิ่นเครื่องเทศจะไม่แรงมาก บรรจุขายมาคู่กับน้ำจิ้มรสออกหวาน ...ซึ่งถ้าใครเคยกินบาเยียมาก่อน จะพบว่าบาเยียบางร้านอาจมีกลิ่นเครื่องเทศที่แรงกว่านี้ และอาจใช้น้ำจิ้มถั่วลิสง ซึ่งก็อร่อยไปอีกแบบ

+ บราวนี่ (33 บาท)
บราวนี่ร้านภูฟ้าเป็นบราวนี่แบบหน้าไม่กรอบ แต่เนื้อด้านในชุ่มมาก รสชาติกลมกล่อมออกรสโกโก้เข้มข้นค่ะ ในราคา 33 บาท ถือว่าเลิศเลอ ทำให้ต้องแวะไปซื้อบ่อยๆ เลยเชียว

+ กล้วยหอมอบ
กินแล้วแทบจะวางไม่ลงเชียวค่ะ กล้วยหอมสุกนำมาฝานแล้วอบกรอบ มันกรอบมากๆ แต่พอเข้าปากแล้วจะหนึบๆ ด้วยรสหวานจากกล้วยหอม อร่อยมากกกกค่ะ

เท่าที่เคยชิม เราชอบขนมหลายๆ อย่างของภูฟ้าค่ะ ใครผ่านไปผ่านมาอย่าลืมแวะมาลองนะคะ นอกจากจะอิ่มท้องแล้ว เรายังได้เป็นหนึ่งในผู้สนับสนุนอาชีพให้กับคนในชุมชนต่างๆ อีกด้วย ^^